ฟิทช์คงอันดับเครดิตหุ้นกู้ค้ำบริษัท โฮลซิม แคปปิตอล
ฟิทช์คงอันดับเครดิตหุ้นกู้ค้ำประกันของบริษัท โฮลซิม แคปปิตอล (ประเทศไทย)วงเงิน4.45พันล้าน&nbsp;
28 ม.ค. 2554

ฟิทช์คงอันดับเครดิตหุ้นกู้ค้ำประกันของบริษัท โฮลซิม แคปปิตอล (ประเทศไทย)วงเงิน4.45พันล้าน 
บริษัท ฟิทช์ เรทติ้งส์ (ประเทศไทย)  ประกาศคงอันดับเครดิตภายในประเทศ (National Rating) ระยะยาว หุ้นกู้ค้ำประกัน ของบริษัท โฮลซิม แคปปิตอล (ประเทศไทย) จำกัด ที่ระดับ ‘AA-(tha)’ แนวโน้มเครดิตมีเสถียรภาพ โดยหุ้นกู้ดังกล่าวมีจำนวน 2 ชุด ประกอบด้วยหุ้นกู้จำนวน 2.45 พันล้านบาท ครบกำหนดไถ่ถอนปี 2555 และหุ้นกู้จำนวน 2 พันล้านบาท ครบกำหนดไถ่ถอนปี 2558  อันดับเครดิตของหุ้นกู้สะท้อนถึง การได้รับการค้ำประกันในลักษณะไม่มีเงื่อนไข และไม่สามารถยกเลิกได้ จาก Holcim Ltd โดยปัจจุบัน Holcim Ltd ได้รับการจัดอันดับเครดิตสากลระยะยาว (Long-term Issuer Default Rating) ที่ ‘BBB’ แนวโน้มเครดิตมีเสถียรภาพ  อันดับเครดิตของ Holcim Ltd สะท้อนถึงความเป็นผู้นำในตลาดโลก ในการผลิตและจำหน่ายซีเมนต์ หินก่อสร้าง และผลิตภัณฑ์อื่นที่เกี่ยวข้องกับการก่อสร้าง โดยกลุ่ม Holcim มีการกระจายกิจการครอบคลุมภูมิภาคต่าง ๆ ทั่วโลก (สามารถดูรายละเอียดเพิ่มเติมได้จากรายงาน Credit Update ของ Holcim Ltd ลงวันที่ 13 มกราคม 2554)  ฟิทช์กล่าวว่าการเปลี่ยนแปลงอันดับเครดิตของ Holcim และของประเทศไทยที่อาจเกิดขึ้นในอนาคต อาจส่งผลกระทบต่ออันดับเครดิตภายในประเทศของหุ้นกู้ค้ำประกันดังกล่าวได้ โดยที่การปรับเปลี่ยนอันดับเครดิตสากลหนึ่งอันดับ อาจนำไปสู่การปรับเปลี่ยนอันดับเครดิตภายในประเทศมากกว่าหนึ่งอันดับได้  บริษัท โฮลซิม แคปปิตอล (ประเทศไทย) จำกัด ถูกจัดตั้งขึ้นในประเทศไทยในปี 2541 โดยมีวัตถุประสงค์หลักเพื่อให้การสนับสนุนทางการเงินแก่บริษัทในกลุ่มที่ดำเนินธุรกิจในประเทศไทย โดยการลงทุนในหลักทรัพย์ เช่นหุ้นกู้ ที่ออกโดยบริษัทในกลุ่ม ผู้ถือหุ้นของบริษัทประกอบด้วย บริษัท ไทย ร็อค-เซม จำกัด ถือหุ้นจำนวน 51% และบริษัท โฮลเดอร์ฟิน บีวี ประเทศเนเธอร์แลนด์ ถือหุ้นจำนวน 49% โดยหุ้นของบริษัท ไทย ร็อค-เซม จำกัด ทั้งหมดถือโดยบริษัท โฮลซิม พาทิซิเพชั่นส์ (ประเทศไทย) จำกัด ซึ่งเป็นบริษัทลูกของ บริษัท โฮลเดอร์ฟิน บีวี ที่ถือหุ้นทั้งหมดโดย Holcim Ltd